જમી પરવારીને લતાબહેન અને નીલેશકુમાર સાથે બેઠાં ત્યાં સુધી પ્રીતની વાત કોઈએ કાઢી નહી. ધનુબાની, સ્નેહાની વિગેરે વાતો થતી રહી. લતાબહેનની ધીરજનો અંત આવી ગયો હતો અને તેમાંય આજે પ્રીતે જે તેમને કહ્યું હતું, તે વાતની નીલેશકુમારને તો હજુ ખબર પણ નહોતી. આખરે તેમણે જ વાત ઉપાડી, ‘ મનુ, તું કે સરલા અમને પ્રીતની વાત કરો તે પહેલાં આજે મને એણે એનો જે નિર્ણય જણાવ્યો છે તે કહી દઉં, (થોડું ખચકાઈને બોલ્યા) હજુ તો મેં નીલેશને પણ કહ્યું નથી.’